#EBSELaGarriga busca voluntariat: nou curs de formació el 14 de març!
2026-03-14 10:00 - 14:00 (Europe/Copenhagen)
💚🙌🚴‍♂️ El capítol d’En Bici Sense Edat a La Garriga obre una nova convocatòria de voluntariat, adreçada a persones que vulguin col·laborar en el projecte durant el nou curs!
La sessió de formació, que tindrà lloc el 14 de març, és un pas necessari per incorporar-se al voluntariat i conèixer la metodologia de l’entitat, centrada en l’acompanyament de persones amb neurodivergència a través de passejades en tricicle elèctric adaptat.
Qui pot fer-se voluntari/a?
Per sumar-se al projecte cal complir els següents requisits:

Ser major d’edat per conduir el tricicle (a partir de 16 anys per a altres tasques de voluntariat).
Completar la formació teòrica i pràctica obligatòria.
Tenir ganes de compartir temps i històries amb la gent gran i persones amb mobilitat reduïda.
Disposar de temps per participar: la implicació pot ser flexible o regular, però es valora especialment una participació sostinguda d’un mínim de 6 mesos.

Formació obligatòria
La incorporació al voluntariat inclou una formació essencial per garantir una experiència segura i de qualitat, tant per a les persones passatgeres com per al voluntariat.
Sessió presencial
🗓️ Dissabte, 14 de març, de 10:00 h a 14.o0 h
📍 La Garriga (Edifici CERAC, Rda. del Carril, 75, 08530 – La Garriga)
👉Inscriu-te a través del formulari

Gala dels Premis Sant Cugat de l’Any 2025: Recollida del guardó
2026-03-12 19:00 - 21:00
Acompanyeu-nos a recollir el Premi Sant Cugat de l’Any! 🏆✨
Com ja sabeu, el capítol d’En Bici Sense Edat Sant Cugat ha estat reconegut amb un dels prestigiosos Premis Sant Cugat de l’Any 2025. Aquest guardó, atorgat per l’Ajuntament, és un reconeixement col·lectiu a la nostra tasca per combatre la soledat no volguda i apropar la ciutat a les persones grans i amb mobilitat reduïda.
Dades de la Gala de lliurament:
L’acte serà una celebració de la societat civil santcugatenca i estem convidats a viure-ho en directe:

🗓️ Data: Dijous, 12 de març de 2026.
⏰ Hora: 19:00 h (durada prevista de 2 hores).
📍 Lloc: Teatre-Auditori Emma Vilarasau de Sant Cugat.
🎭 Presentadors: La gala serà conduïda per l’humorista Pep Plaza i la periodista Ester Castanyer.
🎶 Música: Comptarem amb les actuacions de l’Orquestra Diletant de Catalunya i la Coral l’Harmonia de Valldoreix.

Una celebració compartida
No estem sols en aquest reconeixement. Som una de la dotzena d’entitats i persones premiades pel seu impacte. El guardó que rebrem és una peça artística exclusiva de l’escultor local Pep Codó, inspirada en la fava de Sant Medir com a símbol d’arrelament a la terra.
Entrada lliure: L’assistència és gratuïta amb reserva prèvia d’invitació a través del web del Teatre-Auditori.
Veniu a fer pinya amb el voluntariat d’En Bici Sense Edat i celebrem plegats aquest èxit de tota la ciutat! 🚴‍♂️💚
+Info. a TotSantCugat.cat o CugatMedia.cat

Vine a conèixer #EBSEGranollers: Projecció documental i presentació del projecte
2026-03-06 18:00 - 19:30
💚🙌T’agradaria saber com una bicicleta pot canviar la vida de les persones grans?
El proper 6 de març, t’esperem a Granollers per a una trobada molt especial on presentarem el projecte En Bici Sense Edat (EBSE) a la ciutat. Serà un espai proper per descobrir com el voluntariat en bicicleta no només ofereix passejades, sinó que contribueix directament al benestar emocional de les persones grans i reforça els vincles comunitaris del nostre entorn.
Què farem en aquesta sessió?
Durant la trobada, gaudirem dels següents espais:

Projecció del documental: Una mirada punyent i inspiradora sobre l’impacte del projecte.
Explicació del funcionament: Com ens organitzem a Granollers i de quina manera pots formar-ne part.
Espai de preguntes: Resol tots els teus dubtes sobre el voluntariat i el funcionament dels tricicles.

Dades clau de l’esdeveniment:
🗓️ Divendres, 6 de març, 18:00 h.
📍 Granollers Pedala (carrer de Corró, 45, 08401 – Granollers)
👥 Públic: Activitat oberta a tothom. No cal inscripció prèvia per assistir a la xerrada.
Aquesta és l’oportunitat perfecta per conèixer l’equip abans de la propera formació de voluntariat que tindrem els dies 20 i 21 de març. Vine, mira el documental i deixa’t encomanar pel moviment! * Atenció: Dates actualitzades per ajornament a causa de la pluja (inicialment previstes pel 13 i 14).
T’hi esperem per pedalar plegats contra la soledat! 🚴‍♂️✨

#EBSESantJust, #EBSEEsplugues, #EBSECornellà i #EBSECastelldefels busquen voluntariat: nou curs de formació el 20 de febrer!
2026-02-20 17:00 - 19:30
💚🙌🚴‍♂️ Els capítols d’En Bici Sense Edat a Sant Just Desvern, Esplugues de Llobregat, Cornellà de Llobregat i Castelldefels obren una nova convocatòria de voluntariat, adreçada a persones que vulguin col·laborar en el projecte durant el nou curs!
La sessió de formació, que tindrà lloc el 20 de febrer, és un pas necessari per incorporar-se al voluntariat i conèixer la metodologia de l’entitat, centrada en l’acompanyament de persones grans i persones amb mobilitat reduïda a través de passejades en tricicle elèctric adaptat.
Qui pot fer-se voluntari/a?
Per sumar-se al projecte cal complir els següents requisits:

Ser major d’edat per conduir el tricicle (a partir de 16 anys per a altres tasques de voluntariat).
Completar la formació teòrica i pràctica obligatòria.
Tenir ganes de compartir temps i històries amb la gent gran i persones amb mobilitat reduïda.
Disposar de temps per participar: la implicació pot ser flexible o regular, però es valora especialment una participació sostinguda d’un mínim de 6 mesos.

Formació obligatòria
La incorporació al voluntariat inclou una formació essencial per garantir una experiència segura i de qualitat, tant per a les persones usuàries com per al voluntariat.
Sessió presencial
🗓️ Divendres, 20 de febrer, de 17.00 h a 19.30 h
📍 Sant Just Solidari (Edifici Les Escoles, c/Montserrat, 2, 08960 – Sant Just Desvern)
Sessió pràctica
📅 La data es concretarà durant la formació presencial.

👉Inscriu-te a través del formulari

Com autèntiques “Dancing Queens”: les usuàries d’#EBSECornellà viuran l’espectacle ABBA The New Experience
2026-02-14 20:00
El proper 14 de febrer, #EBSECornellà oferirà una experiència única a les persones usuàries de la Residència Teresa Duran. A bord dels tricicles adaptats, es desplaçaran, totes juntes, fins a l’Auditori de Cornellà per gaudir d’una vetllada musical inoblidable! 💛🎶
🚲 Les participants vibraran com autèntiques “Dancing Queens” amb ABBA The New Experience, una de les bandes tribut més reconegudes i exitoses de l’univers ABBA. L’espectacle que presenten, Revolution+, és la seva proposta més innovadora i trencadora fins ara, un viatge sonor i visual que reviu els grans èxits del mític grup suec amb una posada en escena espectacular.

📅 Data: 14 de febrer
🕗 Hora: 20.00 h
📍 Lloc: Auditori de Cornellà (Carrer Albert Einstein, 51, 08940 Cornellà de Llobregat, Barcelona)

#EBSEBarcelona tornarà a omplir de color la rua de Carnestoltes al Casal Ca l’Isidret
2026-02-13 16:30 - 19:30
🚴‍♀️🎭 #EBSEBarcelona participarà, un any més, a la rua de Carnestoltes organitzada pel Casal Ca l’Isidret, la Taula Eix Pere IV i altres entitats del districte de Sant Martí. Les voluntàries i usuàries d’En Bici Sense Edat desfilaran amb les seves millors disfresses i un esperit festiu imparable per un recorregut ple de color que començarà davant de la Escola Brasil.
🥁 Si la rua segueix les pautes d’edicions anteriors, el recorregut finalitzarà a la Plaça Puigcerdà, on la festa continuarà amb música, gresca i una xocolatada, ideal per combatre el fred de la tarda!☕

📅 Quan? 13 de febrer
🕙 Horari: de 16.30 h a 19.30 h
📍 On? Casal Ca l’Isidret (Carrer de Josep Pla, 174, Sant Martí, 08020 Barcelona)

#EBSEBarcelona s’uneix, un any més, a la Bicicletada de la Festa Major de Sant Antoni
2026-01-24 12:00 - 13:00
Un any més, En Bici Sense Edat (EBSE) torna a sumar-se a la Bicicletada de la Festa Major de Sant Antoni, una de les activitats més emblemàtiques i esperades del calendari festiu del barri. L’esdeveniment està organitzat pel Bicicleta Club de Catalunya (BACC) i es consolida com una cita imprescindible per reivindicar una ciutat més humana, saludable i sostenible.
En aquesta onzena edició, la bicicletada sortirà del taller Va de Bici i recorrerà aproximadament 6 quilòmetres pels carrers de Sant Antoni. Durant el trajecte, els i les participants podran gaudir d’un espai lliure de cotxes, on la bicicleta esdevé la protagonista i ocupa el centre de l’espai públic, fomentant una mobilitat segura i respectuosa amb l’entorn.
Recorregut
Viladomat amb Paral·lel, Ronda Sant Pau, Urgell, Floridablanca, Ronda Sant Antoni, Sepúlveda, Rocafort, Paral·lel, Floridablanca, Viladomat amb Parlament.

📅 Quan? 24 de gener
🕙 Horari: de 12 h a 13 h
📍 On: Viladomat, entre Parlament i Marquès de Campo Sagrado (C/ Viladomat, 2)

👉 No t’ho perdis! Inscriu-te ara i participa amb EBSE en la Bicicletada de la Festa Major de Sant Antoni:
https://docs.google.com/forms/d/e/1FAIpQLSes-Ihj9MmRdx9GdjqTRN58H6Lqr-z33gB_xeF6Y1IioO6W-w/viewform

#EBSEVilanova busca voluntaris: nou curs de formació el 24 de gener!
2026-01-24 10:00 - 14:00
Vols formar part del voluntariat d’En Bici Sense Edat a Vilanova i la Geltrú? Aquesta és la teva oportunitat! 💚🙌🚴‍♂️
El 24 de gener de 2026, el capítol d’#EBSEVilanova obre una convocatòria de voluntariat per a totes aquelles persones que vulguin sumar-se a aquesta experiència transformadora i compartir moments únics amb la gent gran, i/o amb mobilitat reduïda de la localitat.
Requisits per fer-se voluntari/a

Ser major d’edat
Realitzar la formació teòrica i pràctica per aprendre a circular amb el tricicle de manera segura.
Tenir interès a compartir històries, emocions i experiències amb els passatgers.
No cal estar en forma ni ser ciclista habitual: els tricicles tenen assistència elèctrica
Tenir disponibilitat per participar. No importa si és una participació esporàdica/flexible o regular, l’important és que dintre de les vostres possibilitats, sigui una participació sostinguda en el temps d’almenys 6 mesos. Les passejades es realitzen matins i tardes, de dilluns a dissabte

Sessió de formació (teòrica i pràctica)
🗓️ Dissabte, 24 de gener de 2026, de 10.00 h a 14.00 h
📍 Centre Cívic de la Geltrú (Plaça de l’Associació d’Alumnes Obrers, 1)
📌 Inscripció GRATUÏTA – Places limitades

Per a més informació o qualsevol dubte, es pot contactar a través del correu ebse.vilanova@gmail.com.

#EBSESantJust projectarà la pel·lícula “Cycling Without Age” a l’Ateneu de Sant Just Desvern
2026-01-21 19:30
🎞️🍿 El capítol #EBSESantJust d’En Bici Sense Edat (EBSE) organitza una projecció gratuïta del documental “Cycling Without Age” el dimecres 21 de gener, a les 19.30 h, a l’Ateneu de Sant Just Desvern. Una cita cultural i social oberta a tota la ciutadania que convida a reflexionar, emocionar-se i dialogar al voltant de l’envelliment digne, la soledat no desitjada i el valor de les relacions humanes.
Aquesta activitat s’emmarca dins del Grup de Tertúlies de l’Ateneu, una iniciativa mensual del centre cultural que té com a objectiu oferir eines, aportar coneixement i estimular el pensament crític davant dels reptes socials actuals, fomentant el debat obert i constructiu a través del diàleg.
Després de la projecció, es durà a terme un col·loqui participatiu que aprofundirà en qüestions clau com la soledat no desitjada. Properament, es donaran a conèixer les persones ponents i participants d’aquesta tertúlia, que promet ser un espai ric en mirades diverses.
❤️ Una oportunitat única per descobrir el projecte En Bici Sense Edat i deixar-se inspirar per històries reals.
🎬 “Cycling Without Age” explica la història del capítol d’En Bici Sense Edat a Santa Bàrbara, Califòrnia. Liderat per en John, un professor de secundària jubilat a la recerca de la seva nova aula, aquest grup de voluntàries porta persones grans de tota la comunitat a passejar per la platja i pel bosc, per a que sentin de nou el vent a la cara. A través d’intensos moments compartits a la carretera, la pel·lícula mostra com l’experiència a l’aire lliure pot crear vincles: entre el pilot i el company de passeig, entre el passat i el present. “Cycling Without Age” presenta un retrat únic de l’envelliment, fent reflexionar el públic sobre la importància de sortir a l’exterior per a aquells que massa sovint es veuen confinats a espais interiors.

📅 Quan? 21 de gener
🕙 Horari: 19:30h
📍 On? Ateneu de Sant Just Desvern (Carrer de l’Ateneu, 3, 08960 Sant Just Desvern, Barcelona)

#EBSEMataró busca voluntaris: nou curs de formació el 13 de gener!
2026-01-13 10:00 - 13:00
Vols formar part del voluntariat d’En Bici Sense Edat a Mataró? Aquesta és la teva oportunitat! 💚🙌🚴‍♂️
Aquest 13 de gener de 2026, el capítol d’#EBSEMataró obre una convocatòria de voluntariat per a totes aquelles persones que vulguin sumar-se a aquesta experiència transformadora i compartir moments únics amb la gent gran, i/o amb mobilitat reduïda del municipi!
Requisits per fer-se voluntari/a

Ser major d’edat
Realitzar la formació teòrica i pràctica per aprendre a circular amb el tricicle de manera segura.
Tenir interès a compartir històries, emocions i experiències amb els passatgers.
No cal estar en forma ni ser ciclista habitual: els tricicles tenen assistència elèctrica
Tenir disponibilitat per participar. No importa si és una participació esporàdica/flexible o regular, l’important és que dintre de les vostres possibilitats, sigui una participació sostinguda en el temps d’almenys 6 mesos

Sessió de formació teòrica i pràctica
🗓️ Dimarts, 13 de gener de 2026, de 10.00 h a 13.00 h
📍 Ateneu de la Fundació Iluro (Carrer Bonaire, 3, 08301 Mataró, Barcelona)
📞 937909267
📌 Inscripció GRATUÏTA – Places limitades! Reserva la teva plaça omplint el formulari!

Voluntàries i usuàries d’#EBSEBarcelona tornaran a fer de carboneres a la Cavalcada de Reis de Sant Martí
2026-01-05
🚲👑Un any més, el capítol de Barcelona d’En Bici Sense Edat (EBSE) tornarà a formar part d’un dels moments més esperats del calendari festiu: la Cavalcada de Reis del barri de Sant Martí, que se celebrarà el proper dilluns 5 de gener de 2026. Una cita plena de màgia que comptarà amb la participació activa de les usuàries del Casal Ca l’Isidret i de diverses veïnes i veïns del barri, a bord dels tricicles d’#EBSEBarcelona. 🐫🌟
🤴🏼🤴🏽🤴🏿Com ja és habitual, l’equip d’#EBSEBarcelona es posarà al servei de la fantasia nadalenca convertint-se en els fidels ajudants dels Reis Mags. Un any més, assumiran el paper de carboners i carboneres, els encarregats de repartir el simbòlic carbó als infants que, segons la tradició, no s’han portat gaire bé durant l’últim any. 😜👧🏼
La participació d’En Bici Sense Edat en aquesta cita tan emblemàtica del barri de Sant Martí reafirma el seu compromís amb la vida comunitària i la presència activa de la gent gran en els esdeveniments populars del territori.

En Bici Sense Edat acomiada el 2025 amb una cita molt esperada: la Cursa Solidària Sant Silvestre de La Garriga
2025-12-31 17:00
🏃‍♀️El proper 31 de desembre, el Club d’Atletisme Les Tortugues, entitat esportiva sense ànim de lucre, organitza la 16a edició d’aquesta cursa tan emblemàtica. Un esdeveniment obert a tothom, amb un recorregut de 7 km, que omplirà els carrers de La Garriga d’un ambient festiu i solidari, amb sortida des de la plaça de l’Església. 🎉
Un any més, En Bici Sense Edat (EBSE) tornarà a formar part d’aquesta celebració, que esdevé també l’últim gran esdeveniment de l’any per a l’associació. Enguany, però, la participació arriba amb una novetat molt especial: per primer cop, EBSE hi prendrà part amb els tricicles d’#EBSELaGarriga, el nou capítol local de l’entitat, que s’anunciarà oficialment molt aviat.
La cursa tornarà a ser un espai inclusiu, de nou pedalant conjuntament amb les usuàries de l’Associació Autisme La Garriga. Acompanyades per les voluntàries d’#EBSEBarcelona i pel nou equip del municipi, totes plegades sumaran quilòmetres amb un mateix objectiu: recaptar fons per a l’entitat Cine-Club La Garriga.
Una manera immillorable de tancar l’any!🚲✨

📅 Quan? Dimecres 31 de desembre
🕙 Horari: 17:00h
📍 On? plaça de l’Església, La Garriga

#EBSEBarcelona torna a l’Inclús, el Festival Internacional de Cinema i Discapacitat de Barcelona
2025-12-12 11:00
🎥♿ #EBSEBarcelona torna aquest any a l’Inclús, el Festival Internacional de Cinema i Discapacitat de Barcelona, un espai cultural que aposta pel cinema com a eina de transformació social. El festival impulsa obres que visibilitzen la realitat de les persones amb diversitat funcional des de múltiples mirades, amb representacions autèntiques, diverses i allunyades de qualsevol estereotip. El resultat és un entorn que convida a la reflexió, al diàleg i a una experiència cultural profundament humana.
💜🍿 L’Inclús garanteix que totes les sessions siguin completament accessibles, amb audiodescripció i subtitulació, reforçant el seu objectiu de construir una cultura inclusiva, participativa i oberta a tothom. Perquè, com recorda el festival: el que no es veu, no existeix.
🎞️🚲L’equip i les usuàries d’#EBSEBarcelona assistiran a les activitats programades al CaixaFòrum Barcelona, dins l’Auditori. La jornada inclourà la projecció del curtmetratge de la Fundació Iris, Babka i Espina, seguida d’una passejada en tricicle per continuar compartint després de la pel·lícula.
A més, es visitarà l’exposició Voces del Pacífico, situada al mateix CaixaFòrum, ampliant l’experiència cultural i oferint una immersió en noves històries i perspectives.🌊
📅 Quan? 12 de desembre
🕙 Horari: 11:00 h
📍 On? CaixaFòrum Barcelona – Auditori
🎟️ Entrada gratuïta per a tothom: https://surl.lu/jwytnv
ℹ️ Més informació: www.inclus.cat

🎬 #EBSECardedeu projectarà la pel·lícula “Cycling Without Age” dins del cicle LA CALMA
2025-11-29 19:00
El capítol #EBSECardedeu d’En Bici Sense Edat oferirà una projecció de la pel·lícula-documental “Cycling Without Age” el dissabte 29 de novembre, al Cinema Esbarjo de Cardedeu (Carrer Lluís Llibre, 27, 08440 Cardedeu, Barcelona), a les 19:00 h.
Aquesta activitat s’emmarca dins del cicle de cinema d’esport LA CALMA, que se celebra a Cardedeu del 27 al 30 de novembre i que enguany arriba a la seva vuitena edició. El tema d’aquest any, “SOBRE RODES: històries que avancen”, convida a reflexionar sobre la mobilitat, la llibertat i la capacitat de veure el món des d’una altra perspectiva.
La sessió inclourà la projecció de «Cycling Without Age», i també del documental «Cojo Cabrón», que narra la història del ciclista paralímpic Juanjo Méndez.
El preu de les entrades és de 4 euros per als adults i 2 euros per als menors, amb la possibilitat d’adquirir abonaments per a tot el cicle (més informació al compte d’Instagram @lacalmacardedeu).
Després de la projecció, hi haurà un col·loqui amb la participació de persones grans usuàries del capítol de Cardedeu i de diversos agents implicats en l’associació que compartiran les seves experiències i vivències. Una ocasió única per descobrir el projecte des de dins i emocionar-se amb les històries reals que li donen vida.
Abans de la projecció, a partir de les 10 h del matí, a la plaça Sant Corneli de Cardedeu, el capítol #EBSECardedeu també instal·larà un estand informatiu per donar a conèixer el projecte i oferirà passejades en tricicle a totes les persones que vulguin viure en primera persona aquesta experiència transformadora.
🎬 “Cycling Without Age” explica la història del capítol d’En Bici Sense Edat a Santa Bàrbara, Califòrnia. Liderat per en John, un professor de secundària jubilat a la recerca de la seva nova aula, aquest grup de voluntàries porta persones grans de tota la comunitat a passejar per la platja i pel bosc, per a que sentin de nou el vent a la cara. A través d’intensos moments compartits a la carretera, la pel·lícula mostra com l’experiència a l’aire lliure pot crear vincles: entre el pilot i el company de passeig, entre el passat i el present. “Cycling Without Age” presenta un retrat únic de l’envelliment, fent reflexionar el públic sobre la importància de sortir a l’exterior per a aquells que massa sovint es veuen confinats a espais interiors.

📅 Quan? 29 de novembre
🕙 Horari: 19:00h
📍 On? Cinema Esbarjo de Cardedeu (Carrer Lluís Llibre, 27, 08440 Cardedeu, Barcelona)

Tres membres d’#EBSEBarcelona participaran en el projecte europeu Fair Care a Erfurt, Alemanya
2025-11-24 - 2025-11-28
Del 24 al 28 de novembre, En Bici Sense Edat participarà a Fair Care, també conegut com a Fair Care Learning and Training for Inclusion and Self-determination in Long Term Care, un projecte europeu i trobada, que tindrà lloc a Erfurt (Alemanya) i que té com a objectiu impulsar una formació innovadora per millorar les cures de llarga durada i reforçar l’autodeterminació de les persones que en depenen.
A la trobada hi assistiran tres voluntaris d’#EBSEBarcelona: Carles Massot, Carme Ruiz i Montserrat Barceló, que representaran l’entitat en un espai de treball compartit amb participants d’ Hongria, Itàlia, Xipre i Alemanya.
Un projecte europeu per transformar les cures
Fair Care reuneix persones cuidadores —tant professionals com informals— i persones que reben cures per cocrear la primera fase d’un programa formatiu destinat a millorar la comunicació, la dignitat i la qualitat de vida dins del sector.
Segons l’organització europea, “la força del projecte rau en el fet que involucra tots els col·lectius rellevants en un procés de cooperació directa per al desenvolupament d’un curs de formació compartit”.
L’objectiu central del programa formatiu serà empoderar les persones amb discapacitat o necessitats de suport perquè puguin expressar millor els seus desitjos i preferències, afavorint així una vida quotidiana més autònoma i autodeterminada.
Durant l’estada a Erfurt, els participants reflexionaran conjuntament sobre preguntes clau com:

Quins temes ha d’incloure la formació?
Quines eines necessita el sector per entendre millor la meva realitat?
Com puc compartir la meva experiència de manera útil per als altres?

La mirada dels voluntaris d’En Bici Sense Edat
La participació d’En Bici Sense Edat a Fair Care no només representa una oportunitat de col·laboració internacional, sinó també un espai perquè els seus voluntaris puguin aportar la seva experiència i, alhora, enriquir-se de noves perspectives sobre la cura, la dignitat i l’autodeterminació.
En aquest sentit, els tres representants d’#EBSEBarcelona expliquen què els motiva a participar-hi i com connecta amb la seva tasca a l’entitat.
Carles Massot
Com a president d’En Bici Sense Edat, Massot vincula directament els valors de Fair Care amb la trajectòria col·laborativa del projecte:
He dedicat tota la meva trajectòria professional a treballar en xarxa i a impulsar processos de cocreació. Crec profundament en el valor de la col·laboració entre entitats diverses i transfrontereres, perquè és des d’aquesta pluralitat que sorgeixen solucions més humanes i sostenibles. Com a president i voluntari de En Bici Sense Edat, em motiva especialment poder aportar el nostre coneixement i experiència en el tracte amb la gent gran i en l’àmbit de les cures.Fair Care és una oportunitat única per compartir aprenentatges, generar noves aliances i repensar com cuidem i ens cuidem com a societat. Hi participo amb l’esperança de continuar construint, col·lectivament, models de cura més justos, propers i transformadors.”
Carme Ruiz
Ruíz reforça la coherència entre els objectius del projecte europeu i el model de cures que En Bici Sense Edat promou en el seu dia a dia. També, remarca la necessitat de posar la persona al centre de les cures:.
Tots tenim experiència de ser cuidats i de ser cuidadors. Vivim perquè les nostres mares ens van cuidar quan vam néixer i ens van criar. Després, en algun moment de la vida segur que hem estat cuidadors i que ho hem fet de la millor manera que hem sabut, de manera espontània. La participació en l’espai de cocreació Fair Care és una magnífica oportunitat per pensar sobre les cures justes, adequades i oportunes. I fer-ho des de la reflexió i la consciència, posant el punt de mira en les necessitats i desitjos dels altres i no en una idea subjectiva de com cal ajudar i ser ajudat. I convida a pensar com podem aplicar els ingredients de la bona cura al projecte d’En Bici Sense Edat: amb respecte envers les persones usuàries, fugint de l’edatisme i la sobreprotecció, amb calma, promovent les relacions interpersonals i l’empatia, utilitzant el temps de lleure amb el vent a la cara compartint l’energia que generen els tricicles. En definitiva, gaudint de la gratificació que les cures produeixen tant a les persones que les reben com a les que les brinden.”
Montserrat Barceló
Barceló, per la seva banda, destaca la dimensió relacional de la cura i com el seu trajecte en l’entitat,li ha donat eines per aportar valor al procés de Fair Care:

Crec que el meu perfil encaixa en un espai de cocreació com el de Fair Care perquè la meva tasca a En Bici Sense Edat m’ha permès viure de prop què significa cuidar la comunitat des de la proximitat i l’escolta activa. Acompanyar persones grans en els trajectes en tricicle m’ha ajudat a entendre que la cura no és només una tasca pràctica, sinó sobretot una relació humana, un espai compartit on tothom hi té veu i valor. A Fair Care espero trobar un entorn on puguem repensar col·lectivament com posem les cures al centre, aprendre d’altres experiències europees i contribuir amb la mirada que m’ha donat la meva feina com a voluntari/participant d’En Bici Sense Edat: una mirada que defensa la dignitat, l’accessibilitat i el dret de totes les persones a participar en la vida social.”

Repara la teva bicicleta aquest novembre amb Acxené Rangel a TransfoLAB BCN
2025-11-20 - 2025-11-29
Aquest novembre, aprèn a reparar la teva bicicleta de la mà d’Acxené Rangel, Coordinadora d’Operacions d’En Bici Sense Edat i experta en mecànica de bicicletes. Els tallers tindran lloc a TransfoLAB BCN, un espai referent en innovació, disseny i sostenibilitat a Barcelona.
Els dies 20 i 29 de novembre, Acxené impartirà dues sessions pràctiques de reparació de bicicletes al centre TransfoLAB BCN, situat al districte de Sant Martí. L’objectiu és ajudar els participants a posar a punt les seves bicis, aprendre nocions bàsiques de manteniment i fomentar el dret a reparar com una eina clau per a la sostenibilitat i l’economia circular.
Aquests tallers gratuïts s’emmarquen en la tercera edició del projecte “Revalora els teus residus – Dret a reparar”, una iniciativa impulsada per TransfoLAB BCN que promou la reutilització i la reducció de residus a través de la formació pràctica. Enguany, per primera vegada, el projecte inclou tallers de reparació de bicicletes.
Així que, si la teva bicicleta necessita una revisió, té una roda punxada o simplement vols aprendre a mantenir-la en bon estat, aquesta és la teva oportunitat. Acxené Rangel t’ensenyarà a identificar i solucionar problemes comuns!
La participació és gratuïta amb inscripció prèvia (una persona pot apuntar-se a un màxim de tres sessions).

SESSIÓ 1
📅 Quan: 20 de novembre
🕔 Horari: de 17:00 h a 20:00 h
📍 On: TransfoLAB BCN, Carrer de la Ciutat de Granada, 71, baixos, Sant Martí, 08005 Barcelona
SESSIÓ 2
📅 Quan: 29 de novembre
🕚 Horari: d’11:00 h a 14:00 h
📍 On: TransfoLAB BCN, Carrer de la Ciutat de Granada, 71, baixos, Sant Martí, 08005 Barcelona

🔗 Formulari d’inscripció
📘 Més informació

La Vueling Cursa Bombers Barcelona suma els tricicles d'#EBSEBarcelona i un crowdfunding solidari per finançar les Passejades de Nadal
2025-11-09 08:50
El diumenge 9 de novembre, #EBSEBarcelona tornarà a ser present a la Vueling Cursa Bombers Barcelona, que enguany celebra la seva 26a edició i que és considerada una de les curses de 10 km més populars de la ciutat.
Per tercer any consecutiu, els Bombers Solidaris pedalaran amb els tricicles d’En Bici Sense Edat, portant persones grans per fer d’aquest esdeveniment esportiu una cita encara més inclusiva i accessible. Abans de la cursa, les bomberes i bombers participants han rebut una formació específica per aprendre el funcionament dels vehicles i garantir una experiència segura i emocionant per a tothom.

📅 Quan? Diumenge 9 de novembre
🕙 Horari: 8:50 h
📍 On? Barcelona

Crowdfunding solidari a favor d’En Bici Sense Edat
Enguany, set bomberes i bombers participaran en la cursa amb un repte solidari a favor d’En Bici Sense Edat. L’objectiu és donar visibilitat a la tasca de l’associació i, al mateix temps, recaptar fons a través d’un crowdfunding solidari.
La meta és aconseguir 2.000 €, que permetran subvencionar les Passejades de Nadal. Aquesta iniciativa vol acompanyar persones grans en risc de soledat no desitjada durant un moment tan sensible com són les festes de Nadal, oferint-los companyia, proximitat i l’emoció de tornar a sentir el vent a la cara.

Tu també pots aportar el teu granet de sorra

Qui són els Bombers Solidaris?
Bombers Solidaris és un grup creat l’abril del 2016 amb la voluntat de canalitzar i impulsar iniciatives solidàries dins del cos de bombers. El col·lectiu té dos grans objectius:

Generar finançament col·lectiu per donar suport a projectes solidaris ja existents.
Crear sinergies i sumar esforços, atraient més membres del cos a participar i fomentant noves iniciatives.

Avui dia, Bombers Solidaris funciona com a secció dins de l’Associació Cultural i Esportiva de Barcelona (ACE), esdevenint un espai de cooperació i compromís social.

#EBSEBarcelona torna al “Sobre Rodes” de la RETT!
2025-11-08 12:00 - 16:00
Un any més, #EBSEBarcelona se suma amb gran entusiasme a la Passejada Sobre Rodes de la RETT, que el 8 de novembre arribarà a la seva 6a edició! L’activitat està organitzada per l’Associació Catalana de la Síndrome de RETT, entitat que des de 1994 treballa incansablement per millorar la qualitat de vida de les famílies afectades i donar visibilitat a aquesta malaltia minoritària.
“El Sobre Rodes” és un dels esdeveniments més esperats de l’agenda d’En Bici Sense Edat. En aquesta edició, el recorregut recorrerà els carrers del Poblenou, des de Can Felipa fins al Passeig Calvell.🚲
Després de la pedalada, tindrà lloc l’esdeveniment Suma’t al RETT, que inclourà un dinar solidari i un animat bingo musical per continuar celebrant la jornada en comunitat! 🎶

📅 Quan? Dissabte 8 de Novembre
🕙 Horari: 12:00 h – 16:00 h
📍 On? Can Felipa, Poblenou

El nou capítol d’En Bici Sense Edat a Salt-Girona busca voluntaris!
2025-11-07 09:00 - 12:00
El projecte En Bici Sense Edat continua creixent i arribant a més racons del territori. Aquest novembre de 2025, el nou capítol #EBSESalt-Girona obre una convocatòria de voluntariat per a totes aquelles persones que vulguin sumar-se a aquesta experiència transformadora i compartir moments únics amb la gent gran, persones cegues i/o amb mobilitat reduïda del municipi

Requisits per fer-se voluntari/a

Realitzar la formació teòrica i pràctica per aprendre a circular amb el tricicle de manera segura.
Tenir interès a compartir històries, emocions i experiències amb els passatgers.
Disposar de temps de manera regular o esporàdica, amb un compromís mínim de 6 mesos.
No cal estar en forma ni ser ciclista habitual: els tricicles tenen assistència elèctrica.

Sessió de formació teòrica i pràctica
🗓️ Divendres, 7 de novembre de 2025, de 9.00 h a 12.00 h
📍 Ateneu de Salt (Carrer de Sant Antoni, 1, 17190 Salt, Girona)
Per inscriure’t, escriu a:
📧 info@moutenbici.org / info@lesvetes.com

Presentació oficial del capítol
Un cop finalitzada la formació, les entitats dinamitzadores —Mou-te en Bici i la Fundació Les Vetes— celebraran la presentació oficial d’#EBSESalt-Girona a la plaça 1 d’Octubre de Salt. L’acte culminarà amb una trobada del voluntariat, que reunirà tant les persones ja actives com les que s’acaben de formar.

#EBSEVilanova torna a la Fira de Novembre amb un estand informatiu!
2025-11-07 - 2025-11-09
#EBSEVilanova participarà a la Fira de Novembre de Vilanova i la Geltrú, que se celebrarà del 7 al 9 de novembre. Es tracta d’un dels esdeveniments més multitudinaris de la ciutat, conegut per reunir una àmplia varietat d’expositors i entitats de tots els sectors!
El capítol de la capital del Garraf hi serà present per segon any consecutiu, reafirmant la seva voluntat de donar visibilitat al projecte En Bici Sense Edat i al seu impacte social al territori.
Tot i la seva joventut, #EBSEVilanova ja compta amb una quarantena de voluntàries compromeses amb En Bici Sense Edat. Durant la Fira, el capítol disposarà d’un estand informatiu on les visitants podran conèixer de prop la iniciativa, resoldre dubtes i descobrir com col·laborar-hi.
👉 Apropa’t a la Fira de Novembre i descobreix a #EBSEVilanova!

📅 Quan? Del 7 al 9 de novembre
📍 On? Av. de Francesc Macià, 108800 Vilanova i la Geltrú

En Bici Sense Edat i Zicla uneixen forces en una jornada de Team Building sostenible
2025-10-17 10:00 - 13:00
El proper divendres 17 d’octubre, l’associació En Bici Sense Edat Barcelona (EBSE) durà a terme una acció especial de Team Building amb l’empresa Zicla, referent en el disseny i desenvolupament de productes amb baixa petjada ambiental destinats a fer les ciutats més segures, accessibles i inclusives.
Una experiència en dues parts
La jornada constarà de dues fases. En primer lloc, l’equip de Zicla assistirà a una xerrada formativa per conèixer a fons el projecte En Bici Sense Edat i la tasca social que desenvolupa.Tot seguit, arribarà la part més vivencial: els treballadors podran descobrir en primera persona què significa pedalar amb EBSE. Acompanyats pel voluntariat, es realitzaran passejades amb els tricicles d’#EBSEBarcelona pels voltants del Poblenou, on els treballadors i diverses usuàries compartiran seient com a copilots, vivint junts aquesta experiència única.
📅 Quan? Divendres 17 d’octubre
🕙 Horari: de 10:00 h a 13:00 h
📍 On? Voltants del Poblenou

Setmana contra la soledat no desitjada: #EBSECastelldefels i #EBSEBarcelona s’hi sumen amb accions de sensibilització
2025-10-13 - 2025-10-19
Del 13 al 19 d’octubre se celebra la Setmana contra la soledat no desitjada, una iniciativa impulsada per Sant Joan de Déu amb l’objectiu de visibilitzar una problemàtica que afecta més de 30 milions de persones a Europa.
La campanya compta amb accions arreu del territori per conscienciar la ciutadania sobre l’impacte d’aquesta realitat que pot afectar persones de totes les edats i condicions. A més, busca mobilitzar la societat perquè esdevingui “trencadora de soledat” i promogui vincles comunitaris.

#EBSECastelldefels: activitat amb la Xarxa d’Entitats de Voluntariat
En aquest context, el dimecres 15 d’octubre, #EBSECastelldefels participarà en una activitat de sensibilització organitzada per la XEV (Xarxa d’Entitats de Voluntariat de Gent Gran de Castelldefels), de la qual forma part.
L’acte comptarà també amb la presència de Solidaritat Sant Joan de Déu i l’Ajuntament de Castelldefels. Enguany, l’associació hi serà present amb 1 o 2 tricicles per informar la ciutadania sobre la soledat no desitjada i donar a conèixer la tasca que desenvolupa En Bici Sense Edat en aquest àmbit.

📅 Quan? Dimecres 15 d’octubre
🕙 Horari: 10:00 h – 13:00 h
📍 On? Pati de l’edifici de la República, Castelldefels

#EBSEBarcelona: passejades amb la Fundació Canpedró a Sants
A Barcelona, ciutat que acull gran part dels actes de la campanya, es duran a terme tallers, xerrades, espais de conversa i accions artístiques, especialment al Districte de Sants.
En aquest context, #EBSEBarcelona hi participarà amb diverses passejades en els seus tricicle adaptats juntament amb usuàries de la Fundació Canpedró. L’activitat tindrà lloc tant al matí com a la tarda,

📅 Quan? Dissabte 18 d’octubre
🕙 Horari: 11:00 h – 12:00 h i 17:30 h – 18:30 h
📍 On? Districte de Sants, Barcelona

#EBSECornellà s’uneix a la jornada familiar d’esport inclusiu “Tothom Juga”
2025-10-05 10:30 - 14:00
El proper diumenge 5 d’octubre, #EBSECornellà participarà a la jornada familiar d’esport inclusiu “Tothom Juga”, un esdeveniment pensat per fomentar la participació ciutadana i promoure la inclusió de persones amb discapacitat. La trobada vol oferir un matí ple d’activitats obertes a tothom, amb l’objectiu de demostrar que l’esport i la diversió no tenen barreres.
Participació amb tricicles a la Cursa Infantil Adaptada
A més de la seva presència a la jornada, el capítol de Cornellà també participarà amb els seus dos tricicles a la 5a Cursa Infantil Adaptada “Tothom Juga”, organitzada per l’Ajuntament de Cornellà i l’entitat Corresolidaris.
Cal destacar que Corresolidaris ha estat una de les impulsores del nou capítol d’En Bici Sense Edat a Esplugues (#EBSEEsplugues), consolidant així la seva aposta per projectes que fomenten la solidaritat, la inclusió i la mobilitat sostenible.
La cursa, de participació gratuïta, té com a finalitat fomentar l’esport adaptat entre la població infantil, i les inscripcions ja es poden fer a través de la web 👉 www.corresolidaris.org.

📅 Quan? Diumenge 5 d’octubre
🕙 Horari: de 10:30 h a 14:00 h
📍 On? Plaça d’Europa, Cornellà de Llobregat

Voluntariat corporatiu amb la Fundació Claror: En Bici Sense Edat oferirà passejades a la Festa Major de Sarrià
2025-10-04 10:00 - 13:00
El dissabte 4 d’octubre, l’associació En Bici Sense Edat (EBSE) durà a terme una acció de voluntariat corporatiu amb la Fundació Claror en el marc de la Taula de Salut de Sarrià i amb el suport de La Drecera. L’activitat s’inclou dins el programa de la Festa Major de Sarrià 2025 (del 3 al 12 d’octubre).
L’objectiu és oferir allò que millor sap fer EBSE: passejades en tricicle inclusives per a persones amb mobilitat reduïda, perquè puguin gaudir còmodament de l’ambient festiu i de la vitalitat del barri!
Per a l’ocasió hi haurà disponibles tres tricicles, que sortiran des de la plaça Figuera i Serra (davant del Casal de Can Fàbregas). Els vehicles seran conduits amb dedicació per persones voluntàries d’#EBSEBarcelona, que faran possible aquesta experiència enriquidora.
📅 Quan? Dissabte 4 d’octubre
🕙 Horari: 10:00 h – 13:00 h
📍 On? Plaça Figuera i Serra, davant del Casal de Can Fàbregas
🔗 Inscripcions prèvies: Formulari d’inscripció

Activitats de tardor d’#EBSESantJust: Caminada de la Setmana del Cor i Oktoberfest 2025
2025-10-02 - 2025-10-04
La tardor arriba carregada d’activitats per a #EBSESantJust, que participarà en dues cites destacades del calendari local: la Caminada de la Setmana del Cor i la segona edició de l’Oktoberfest de Sant Just Desvern.

Dijous 2 d’octubre | Caminada de la Setmana del Cor 2025
Un any més, #EBSESantJust s’afegeix a la caminada popular organitzada pel CAP de Sant Just Desvern en el marc del Dia Mundial del Cor. Aquesta iniciativa té com a objectiu fomentar la salut cardiovascular i la pràctica d’exercici físic com a mesura de prevenció de malalties del cor.
El capítol hi serà present amb els seus tricicles adaptats, que permetran que diverses usuàries del projecte puguin gaudir de l’activitat i participar activament en aquesta jornada de salut en comunitat.

Dissabte 4 d’octubre | Oktoberfest Sant Just 2025
Després de l’èxit de la primera edició, que va reunir més de 1.000 persones, torna l’Oktoberfest de Sant Just Desvern, organitzat per l’Associació Cultural Internacional de Sant Just Desvern (ICSJD).
En aquesta segona edició, #EBSESantJust hi tornarà a participar amb les seves passejades en tricicle, acostant la festa a les persones grans i amb mobilitat reduïda. L’objectiu és fer que tothom pugui viure l’experiència i gaudir de la celebració en igualtat de condicions!
El programa inclourà gegants, batucada, activitats infantils, paradetes d’artesania, música en directe i gastronomia alemanya amb menjar i begudes típiques. Un esdeveniment sense ànim de lucre, amb el suport del voluntariat, que vol reforçar el seu caràcter comunitari i inclusiu.

📅 Quan? Dissabte 4 d’octubre
🕙 Horari: de 12:00 h a 23:00 h (horari de l’esdeveniment; la participació d’EBSE serà dins aquest marc)
📍 On? Casal de Joves de Sant Just

🚴‍♂️ #EBSEGranollers, #EBSEEsplugues, #EBSEVilanova, #EBSESantJust i #EBSECornellà obren nous cursos de voluntariat aquest octubre 2025
2025-10-01 - 2025-10-18
Els capítols d’En Bici Sense Edat a Granollers, Esplugues, Vilanova, Sant Just i Cornellà busquen persones que vulguin sumar-se com a voluntaris en la nova convocatòria de formació teòrica i pràctica prevista per als mesos de setembre i octubre de 2025!

Requisits per fer-se voluntari/a

Realitzar la formació teòrica i pràctica per aprendre a circular amb el tricicle de manera segura.
Tenir interès a compartir històries, emocions i experiències amb els passatgers.
Disposar de temps de manera regular o esporàdica, amb un compromís mínim de 6 mesos.
No cal estar en forma ni ser ciclista habitual: els tricicles tenen assistència elèctrica.

Fes-te voluntari/a a #EBSEEsplugues
El nou capítol necessita voluntaris per posar-se en marxa!
SESSIÓ TEÒRICA
🗓️10 d’octubre de 17:00h a 19:30h
📍Espai Baronda d’Esplugues de Llobregat (C/de la Riba, 36)
SESSIÓ PRÀCTICA
🗓️ A decidir el dia de la formació.
📌Apunta’t aquí

Fes-te voluntari/a a #EBSESantJust o #EBSECornellà
SESSIÓ TEÒRICA
🗓️10 d’octubre de 17:00h a 19:30h
📍Espai Baronda d’Esplugues de Llobregat (C/de la Riba, 36)
SESSIÓ PRÀCTICA
🗓️ A decidir el dia de la formació.
📌Apunta’t aquí

Fes-te voluntari/a a #EBSEVilanova
SESSIÓ TEÒRICA
🗓️11 d’octubre de 10:00h a 14:00h
📍Centre Cívic de la Geltrú (Plaça de l’Associació d’Alumnes Obrers, 1)
📌Apunta’t aquí

Fes-te voluntari/a a #EBSEGranollers
1- SESSIÓ TEÒRICA ONLINE
17 d’octubre a les 17.30 al local de Granollers Pedala (C/Corró 45 de Granollers)
Sessió per conèixer el projecte i com és desenvolupen les activitats.
2- SESSIÓ PRACTICA PRESENCIAL
18 d’octubre al matí. Al local de Granollers Pedala.
Part pràctica amb el tricicle
📌Apunta’t aquí

Setmana Europea de la Mobilitat (SEM) 2025 amb #EBSESantJust i #EBSECornellà: torna la Baixcicletada!
2025-09-28
🚲En Bici Sense Edat participarà a la 22a edició de la Baixcicletada del Baix Llobregat, una cita ineludible dins la Setmana Europea de la Mobilitat 2025, en què 12 municipis de la comarca s’uneixen per fomentar la mobilitat sostenible.
El diumenge 28 de setembre se celebrarà aquesta passejada popular en bicicleta, amb diversos punts de sortida i un recorregut que finalitzarà al Parc de Torreblanca 🌳.
Aquest dia, pensat perquè famílies i amants de la bicicleta prenguin els carrers del Baix Llobregat, comptarà amb la participació especial dels capítols d’#EBSECornellà i #EBSESantJust, que s’hi sumaran amb els seus tricicles per gaudir plegats d’aquesta festa de la mobilitat!
Imatges d’En Bici Sense Edat a la Baixcicletada 2024
La Baixcicletada a Twitter, Facebook, Instagram i Pinterest amb l’etiqueta #LaBaixCicletada2025.

> Descobreix tots els esdeveniments d’En Bici Sense Edat durant la SEM

Vine a veure l’obra “Sala d’espera 44” amb #EBSEBarcelona en el marc de la Setmana Europea de la Mobilitat (SEM) 2025
2025-09-25 18:00 - 21:00
En el marc de la Setmana Europea de la Mobilitat (SEM) 2025, #EBSEBarcelona participarà en la darrera trobada del projecte europeu ReHEALMS (Resilient and Healing Architecture for Leveraging Models of Urban Sustainable Communities), una iniciativa en què l’associació col·labora amb l’Hospital de Sant Pau, l’EIT Urban Mobility, l’ISGlobal i la UPC.
La cita tindrà lloc a l’Hospital de la Santa Creu i Sant Pau, on els participants dels projectes ReHEALMS i Cycling to Care (C2C) es reuniran per a l’estrena de l’obra “Sala d’espera 44”, creada per la companyia PÁJARAS. Per fer-ho encara més especial, algunes persones assistents arribaran al teatre amb els tricicles d’En Bici Sense Edat! .
Les protagonistes de la peça han format part del voluntariat d’En Bici Sense Edat dins del projecte Cycling to Care, i les experiències viscudes en aquest marc les han inspirades a donar vida a aquesta obra. A l’escenari, les veus i vivències recollides durant les passejades prenen protagonisme, en una obra que transforma l’observació etnogràfica en una combinació d’humor, tendresa i reflexió sobre l’envelliment, la cura i la salut comunitària.

📅 Quan? Dijous, 25 de setembre
🕙 Horari: de 18:00 h a 21:00 h
📍 On? Sala d’Actes de l’Hospital de Sant Pau (C/ Sant Quintí 89 – Bloc A, Planta 3)
🎟️ Entrada gratuïta: Inscripció aquí

> Descobreix tots els esdeveniments d’En Bici Sense Edat durant la SEM

Setmana Europea de la Mobilitat (SEM) 2025 amb #EBSESantCugat: Pedalada Popular i estand informatiu
2025-09-21 11:00 - 14:00
El diumenge 21 de setembre, el capítol d’ #EBSESantCugat participarà activament a la Pedalada Popular de Sant Cugat, en el marc de la Setmana Europea de la Mobilitat (SEM) 2025.
La pedalada, organitzada en col·laboració entre l’Ajuntament de Sant Cugat i la Unió Ciclista Sant Cugat –grup motor d’ #EBSESantCugat–, sortirà de la Plaça de la Vila i recorrerà un circuit de 9 km. Aquesta activitat s’emmarca dins del conjunt de propostes que el consistori, amb la participació de diverses entitats i centres educatius, ha preparat sota el lema “Mobilitat per a tothom”, amb l’objectiu de promoure hàbits de mobilitat sostenibles, segurs i saludables.
Un cop finalitzada la pedalada, a la mateixa Plaça de la Vila, #EBSESantCugat disposarà d’un estand informatiu on tothom podrà conèixer de prop el projecte d’ En Bici Sense Edat i veure de primera mà els seus dos tricicles: el Garbí i la Tramuntana, aquest últim el nou vehicle incorporat recentment al capítol!

📅 Quan? Diumenge 21 de setembre
🕙 Horari: de 11:00 h a 14:00 h
📍 On? Ajuntament, Plaça de la Vila, 1, 08172 Sant Cugat del Vallès (Barcelona)

> Descobreix tots els esdeveniments d’En Bici Sense Edat durant la SEM

Setmana Europea de la Mobilitat (SEM) 2025 amb #EBSECastelldefels: Pedalada Popular
2025-09-21 10:00 - 11:30
Diumenge 21 de setembre | Pedalada Popular
Enguany, el capítol d’#EBSECastelldefels tornarà a sumar-se a la Pedalada Popular, organitzada pel consistori en el marc de la Festa de la Bici, per fomentar els desplaçaments actius i sostenibles durant la SEM.
La Pedalada arrencarà a la Plaça de l’Església de Castelldefels i finalitzarà al Parc de la Muntanyeta, cap a les 11:30 h, on es viurà una gran festa amb activitats per a totes les edats i una butifarrada popular oberta a tothom!

📅 Quan? Diumenge 21 de setembre
🕙 Horari: de 10:00 h a 11:30 h
📍 On? Plaça de l’Església, Castelldefels

> Descobreix tots els esdeveniments d’En Bici Sense Edat durant la SEM
